Kom kry vlerke in 'Bêreboksie' op Innibos | Netwerk24
Deur AJ Opperman 22 Junie 2018 06:00
'n "Huwelik tussen die kunste" ontstaan in Bêreboksie vol vlerke met storievertel, musiek en skilderye saam op een verhoog volgende week op die Innibos Laeveld Nasionale Kunstefees in Mbombela.
Met die regie deur Gerrit Schoonhoven gee die skryfstukke en skilderye van Lidi de Waal die toon aan met die tema van vrede met jouself vind. Voeg daarby progressiewe rock, boeremusiek, liefdesliedjies, reggae en 'n ouma wat nie op haar bek geval is nie.
'n Uittreksel hiervan word op 29 Junie om 13:00 op Woorde Innituin opgevoer, 'n geleentheid waar die digter Daniel Hugo ook vereer word.
Die span het reeds 'n volledige vertoning hiervan in die Atterburyteater in Pretoria opgevoer en gaan weer op 1 Julie.
"Wanneer jy vrede met jouself vind, kry jy vlerke," sê Lizanne Barnard, voorheen van die groep Marimba!, wat saam met die ander orkeslede vir die musiek verantwoordelik is.
"Maak nie saak hoe dié vlerke lyk nie. As jy vrede het met jou verlede en jou omstandighede kan jy jou toekoms tegemoet gaan."
Barnard het 'n tyd lank De Waal se skryfstukke op Facebook opgemerk en uiteindelik besluit sy wil 'n produksie aanbied met haar werk.
Barnard het wel lank gesukkel om haar op te spoor en al het sy nie dadelik ingestem nie, was De Waal geëerd oor die voorstel.
"Dit is ligte, eenvoudige vermaak," sê Barnard.
"Dit is plat op die aarde en nie bang vir heilige koeie nie."
Die aktrise Elize Cawood vertel die ouma se stories – 'n karakter wat nie op haar bek geval is nie.
"Ouma bly op 'n klein dorpie," sê Barnard.
Die stories word deur die oë van die ouma se kleinkind vertel.
"Sy is nie skaam om 'n mens te wees nie. Sy is 'n sterk figuur en so eerlik. Sy skroom nie om mense 'n piece of her mind te gee nie."
Net so handel die musiek en die skilderye oor dieselfde tema.
"Die skilderye se tema is merendeels vroue en dikwels het die mense vlerke in Lidi se skilderye."
Barnard, wat saam met Leon Ecroignard, Pyjama Shark en Thys van Deventer optree, het die toonsetting van 13 van De Waal se stories gedoen. Die toonsettings verskyn ook op Barnard se nuwe album, Gevlerktes.